**Οδηγίες για την συμπλήρωση των templates:**

Στο συμπυκνωμένο αρχείο που κατεβάσατε υπάρχουν δύο templates σε διάσταση 70cm πλάτος Χ 100cm ύψος. Το πρώτο (v01) χρησιμοποιείται για εικόνες προϊόντων που προβάλλονται καλύτερα μέσα σε οριζόντιο κάδρο και το δεύτερο (v02) για εικόνες προϊόντων που φαίνονται καλύτερα σε κάθετο. Χρησιμοποιήστε όποιο από τα δύο σας εξυπηρετεί.

Τα templates ετοιμάστηκαν σε Adobe Illustrator CS2.

Επιλέγετε ένα αρχείο ανά εργασία.

**Όρια**

Τα όρια των templates θα πρέπει να διατηρηθούν. Ειδικά στην περίπτωση του κειμένου, θα πρέπει να διατηρηθεί σε ένα μέγεθος που να μην ξεπερνάει τα προσδιορισμένα όρια. Επιλέγοντας την προβολή των guides θα μπορέσετε να μην ξεφύγετε από τα όρια. ΔΕΝ πρέπει να μειώσετε το μέγεθος των fonts για να χωρέσει περισσότερο κείμενο. ΟΥΤΕ να τα μεγαλώσετε για να γεμίσει ο χώρος.

**Ποιότητα εικόνων**

Θα πρέπει να προσέξετε οι εικόνες σας να είναι σε αρκετά υψηλή ανάλυση. Όλες οι εικόνες πρέπει, για το προκαθορισμένο από το template μέγεθος, να έχουν ανάλυση 150dpi. Ως παράδειγμα, μέσα στο πεδίο της βασικής (μεγάλης) εικόνας αναγράφονται οι διαστάσεις σε εκατοστά και pixels που αντιστοιχούν σε αυτή την ανάλυση για την μεγάλη μόνο εικόνα. Οι μικρότερες εικόνες πρέπει επίσης να έχουν ανάλυση 150 dpi, αλλά λόγω μικρότερων διαστάσεων μπορούν να έχουν λιγότερα pixels, παραδείγματα δίνονται πάλι μέσα στα πεδία των εικόνων. Παρακαλούμε τηρήστε αυτή την οδηγία για να μη βρεθούμε στη δύσκολη θέση να απορρίψουμε έργο λόγω χαμηλής ανάλυσης εικόνων.

**Fonts**

Τα fonts που έχουν χρησιμοποιηθεί είναι τα Arial επειδή είναι απλά, ευανάγνωστα και διαθέσιμα στα περισσότερα προγράμματα. Χάριν ομοιομορφίας παρακαλούμε διατηρήστε τα όπου υπάρχει κείμενο.

**Μορφή αρχείων για παράδοση**

Όταν έχετε τελειώσει με τη μορφοποίηση της πινακίδας σας, αποθηκεύστε το αρχείο σε μορφή pdf και στις επιλογές της ποιότητας του επιλέξτε “press quality”. Πρίν ανεβάσετε το αρχείο στο e-class ελέγξτε ότι όλα τα πεδία είναι σωστά.

1. **Τίτλος εργασίας**

Αντικαταστήστε τον τίτλο που υπάρχει σαν παράδειγμα με τον δικό σας. Αν ο τίτλος απαιτεί περισσότερο χώρο συμπυκνώστε τον για να χωρέσει σε μια αράδα χωρίς να αλλάξετε το μέγεθος των fonts. Θα υπάρχει ευκαιρία στο βασικό κείμενο (κάτω δεξιά) να εξειδικεύσετε το περιεχόμενο της εργασίας.

1. **Ονόματα μελών Ομάδας**

Αντικαταστήστε τα ονόματα που υπάρχουν σαν παράδειγμα με εκείνα των μελών της Ομάδας. Αν πρόκειται για ατομική εργασία θα υπάρχει μόνο ένα όνομα.

1. **Βασική εικόνα**

Η βασική σας εικόνα θα είναι η εικόνα που θα αναδεικνύει και θα διαφημίζει με τον καλύτερο δυνατό τρόπο το προϊόν και στην οποία θα πρέπει να δοθεί ιδιαίτερη έμφαση. Προσοχή στην ανάλυση!

1. **3-4 βοηθητικές εικόνες**

Στις βοηθητικές εικόνες μπορούν να τοποθετηθούν εικόνες από λεπτομέρειες του αντικειμένου, άλλες όψεις του, αναπαραστάσεις του τρόπου χρήσης, κινήσεις του αντικειμένου (κατά περίπτωση) και γενικά οποιαδήποτε εικόνα υποστηρίξει την καλύτερη κατανόηση και ανάδειξη του αντικειμένου.

1. **Ελεύθερος χώρος**

Στον ελεύθερο χώρο μπορεί να τοποθετηθεί μία ελεύθερη σύνθεση από σκίτσα, φωτογραφίες, τμήματα της μελέτης του αντικειμένου ή της εξέλιξής του. Επίσης μπορούν να τοποθετηθούν όψεις του (κάτοψη, πρόσοψη, πλάγια όψη), τομές κλπ. Σε καμία περίπτωση η σύνθεση δεν πρέπει να υπερβαίνει τα όρια που έχουν τεθεί. Προσοχή επίσης στην ανάλυση η οποία πρέπει κι εδώ να είναι 150 dpi.

1. **Βασικό κείμενο περιγραφής**

Σε αυτό το χώρο τοποθετείται μία σύντομη περιγραφή του προϊόντος. Η βασική ιδέα, οι στόχοι της σχεδίασης, η καινοτομία, η λειτουργικότητα, τα τεχνικά χαρακτηριστικά, η ερευνητική μεθοδολογία και συμπεράσματα είναι μερικά από τα στοιχεία τα οποία θα μπορούσαν κατά περίπτωση να αναφερθούν ώστε να κατανοήσει ο αναγνώστης την αξία και τον ιδιαίτερο χαρακτήρα του προϊόντος και της σχεδιαστικής μελέτης. Φανταστείτε το ως το κείμενο το οποίο «πουλάει» το προϊόν, το κείμενο το οποίο θα μπορούσε να το περιγράφει σε ένα δημοσίευμα του ειδικού τύπου. Καλό είναι να αποφύγετε τις υπερβολές και οποιεσδήποτε αξιώσεις οι οποίες δεν μπορούν να τεκμηριωθούν και να χρησιμοποιήσετε ένα ύφος γραφής αντικειμενικό και νηφάλιο, γραμμένο σε τρίτο πρόσωπο. Π.χ. αντί να γράψετε «Σχεδιάσαμε μία καρέκλα που αποτελεί μεγάλη καινοτομία στον τομέα της αισθητικής και αποτελεί ένα νέο πρότυπο» μπορείτε να γράψετε «Βασικός στόχος της σχεδιαστικής μελέτης ήταν να προκύψει μία καρέκλα η οποία, λόγω της καινοτόμου αισθητικής της, να μπορεί να αποτελέσει ένα νέο πρότυπο»